Engelse spot Aussies met skuurpapier | Netwerk24
Engelse spot Aussies met skuurpapier
14 Junie 2018 10:42
Darren Lehmann, voormalige afrigter van Australië, is ontsteld nadat skuurpapier aan toeskouers uitgedeel is in die eerste eendagwedstryd tussen Australië en Engeland op The Oval.
’n Engelse ondersteuner waai ’n stuk skuurpapier op The Oval. Foto: Reuters
Die besoekers is Woensdag met drie paaltjies geklop.
“Jy is beter as dit?” sê Lehmann op Twitter aan die Britse joernalis Alison Mitchell nadat sy ’n foto van skuurpapier met die nommers “4” en “6” daarop getwiet het. Dit is aan toeskouers by die stadion uitgedeel om grenshoue aan te dui.
ABCSport berig die stukkies “Australiese balpeuter-gehalte-skuurpapier” was deel van ’n advertensieveldtog en daar is glo later 5 000 by die stadion gekonfiskeer.
5000 sandpaper ‘six’ and ‘four’ cards have been confiscated at The Oval #ENGvAUS pic.twitter.com/OT3ejE26gX
— Global Cricketer (@GlobalCricketer) June 13, 2018
Dit is die Aussies se eerste reeks sedert die balpeuterskandaal in Suid-Afrika en die verlies van Steve Smith, David Warner en Cameron Bancroft weens skorsings was duidelik sigbaar in die nederlaag.
Die besoekers is in 47 beurte vir 214 uitgeboul, met die draaiers Moeen Ali en Adil Rashid wat tussen hulle vyf paaltjies laat kantel het.
Engeland (218/7) het die wenteiken verbygesteek met ses beurte oor.
Die tweede kragmeting in die reeks van vyf wedstryde word Saterdag in Cardiff beslis.
Meer oor: Darren Lehmann | Eendagkrieket | Balpeutery
Engelse ‘sal leer’ ná Skotte hulle skok
Kanada verwelkom Steve Smith
David Warner as kommentator aangestel
Balpeutery: Smith oneerlik, reken Starc